Žiadosť mesta Kežmarok o odkúpenie pozemkov pod budúcou prístupovou cestou do priemyselného parku Pradiareň - na štátnej ceste 1/66 má byť vybudovaná nová okružná križovatka - na začiatku Strážok - na mieste odbočenia ku štrkovisku s prebudovaním súčasného železničného priecestia na zabezpečené priecestie.

V stanovisku nášho mesta adresovaného mestu Kežmarok (ktoré je investorom) **ku technickému riešeniu dopravnej infraštruktúry „Priemyselná zóna Kežmarok – Pradiareň, II. etapa“ sme uviedli:**

1./ Súčasná účelová komunikácia na pozemkoch KN-C parc. č. 1256 a 1263 k. ú. Strážky, ktorá má byť využívaná ako dočasná prístupová komunikácia pre účely výstavby predmetnej stavby, pri predpokladom možnom zaťažení cca 10 nákladných áut denne v trvaní 1 roka výstavby, podľa nášho názoru nie je stavebno-technicky schopná zvládnuť uvedenú záťaž a bude potrebná zo strany investora jej stavebná úprava pre účely jej využívania počas výstavby uvedenej stavby. Územný plán mesta Spišská Belá rieši využívanie predmetnej prístupovej komunikácie len pre účely plánovanej výstavby stavby „Rekreačný areál – reštaurácia a vodná plocha s letným kúpaliskom – Spišská Belá – Strážky“, to znamená, že územný plán neuvažuje so zaťažením pre nákladné autá. Takže predmetnú účelovú komunikáciu bude možné dočasne využiť pre účely výstavby uvedenej stavby len za predpoklady, že sa projekčne posúdi jej

zaťaženie a následne sa podľa toho stavebne upraví. Návrh projekčného (technického) riešenia stavebnej úpravy uvedenej účelovej komunikácie požadujeme odsúhlasiť s Mestom Spišská Belá.

2./ Mesto Spišská Belá upozorňuje, že predmetná účelová komunikácia v súčasnosti slúži aj ako cyklochodník spájajúci Spišskú Belá, časť Strážky a Mesto Kežmarok, preto pred začatím jej dočasného využívania pre účely výstavby uvedenej stavby je nutné navrhnúť a odsúhlasiť s Mestom Spišská Belá vhodné riešenie ako zabezpečiť bezpečnosť cyklistickej dopravy a cyklistov a nepoškodenie existujúceho cyklochodníka.

3./ V prípade, že táto stavba (investícia) vyvolá potrebu stavebnej úpravy existujúceho železničného priecestia na železničnej trati, cez ktoré prechádza uvedená účelová komunikácia, Mesto Spišská Belá požaduje od investora stavebne riešiť aj štandardný prechod uvedenej cyklotrasy (cyklochodníka) cez uvedené železničné priecestie. V prípade úpravy tohto priecestia ŽSR požadujú doriešiť aj priechod pre chodcov (nielen cyklistov) cez toto priecestie.

4./ Mesto Spišská Belá upozorňuje, že predmetná účelová komunikácia sa napája na cestu 1. triedy č. 66 a vzhľadom na doterajšie stanoviská Slovenskej správy ciest jej budúce využitie si pravdepodobne vyžiada aj stavebné úpravy na uvedenej štátnej ceste č. 1/66, resp. stavebnú úpravu, či prestavbu križovatky uvedenej štátnej cesty s uvedenou účelovou komunikáciou.

5./ Mesto Spišská Belá požaduje od investora vybudovanie tzv. ochrannej izolačnej zelene pozdĺž celej katastrálne hranice medzi k.ú. Strážky a k.ú. Kežmarok v rozsahu pozdĺž budúceho výrobného areálu spoločnosti MUBEA z dôvodu bezprostrednej blízkosti plánovaného rekreačného areálu v k.ú. Strážky (na pozemkoch KN-C parc. č. 1265, 1761, 1762, 1763, 1764, 1765 a 1766 k. ú. Strážky). Návrh projektového riešenia uvedenej izolačnej zelene žiadame predložiť Mestu Spišská Belá na odsúhlasenie.

6./ Mesto Spišská Belá požaduje v prípade, ak bude po splnení vyššie uvedených podmienok predmetná účelová komunikácia využívaná ako prístupová cesta počas výstavby uvedenej stavby, aby zo strany investora boli v maximálnej možnej miere eliminované všetky možné negatívne vplyvy tejto výstavby (dočasnej dopravy) na okolité prostredie – na okolitú zástavbu rodinných domov a ich obyvateľov.

Do projektovej dokumentácie navrhovanej okružnej križovatky v katastrálnom území Strážky a Kežmarok, Mesto Spišská Belá **požaduje projekčne zapracovať:**

1./ chodník pre peších v k. ú. Strážky, ktorý bude napojený z jestvujúceho ukončenia chodníka po vstup do priemyselného areálu Pradiareň, II etapa,

2./ prepojenie cyklistického chodníka Strážky s cyklistickým chodníkom Kežmarok,

3./ štvrté rameno okružnej križovatky pre možnosť prístupu do budúcej plánovanej zástavby rodinných domov podľa platného územného plánu Spišská Belá,

4./ príjazd pre rodinný dom na pozemku KN-C parc. č. 1015/4 k. ú. Strážky navrhnúť zo štvrtého ramena okružnej križovatky.

Uvedené body, ktoré mesto Spišská Belá požaduje projekčne vyriešiť sú zakreslené v priloženej situácii okružnej križovatky, ktorá tvorí súčasť tohto stanoviska.

V súčasnosti sa prepracúva PD na túto križovatku. Realizácia križovatky sa predpokladá na jar 2019. Investorom je Mesto Kežmarok, ktoré na to získalo štátnu dotáciu.